Ina (63) med kjempegevinst: – Beste investeringen jeg har gjort
Ina Merete Styrmoe investerte 200.000 kroner i Bitcoin i 2017, men har aldri realisert noen gevinst. Nå venter hun på videre oppgang før hun «casher» ut. – Det har vært en himmelferd siden start. Det er selvfølgelig noe jeg er glad for. Samtidig har jeg ventet på dette. Det produseres mindre og mindre bitcoin, samtidig som etterspørselen stiger gradvis, sier bitcoin-investor Ina Merete Styrmoe (64). Verdens største kryptovaluta har steget over 60 prosent hittil i år, og overgår med det utviklingen i de globale aksjemarkedene, ifølge E24.  Målt i norske kroner er bitcoin på det høyeste nivået noensinne. En bitcoin koster nå omtrent 650.000 kroner.  På 12 måneder har kursen steget 200 prosent. Bitcoin er volatilt, og siden kryptovalutaen ble skapt tilbake i 2007, har verden sett flere såkalte «bullrunns», der prisen stiger mye på relativt kort tid. Etterpå kommer et såkalt «bearmarked» hvor bitcoin-prisen stuper og holder seg på lave nivåer lenge. Dette blir også kalt en «kryptovinter».  På Ullern i Oslo har Ina Merete Styrmoe vært med på mange opp- og nedturer siden hun kjøpte bitcoin for første gang tilbake i 2013.  I dag har eier hun Bitcoin verdt flere millioner kroner. Hun har jobbet som IT-konsulent mesteparten av karrieren. Nå jobber hun ikke lenger, men interessen for teknologi har aldri vært høyere. Det var denne interessen som gjorde henne kjent med bitcoin for første gang i 2013. – Jeg er veldig nysgjerrig på nye ting, men det var fortsatt svært lite kunnskap og informasjon å finne om bitcoin helt i starten. Det var mest en moro-greie for spesielt interesserte. Da lå prisen rundt 1000 dollar.  – Sett i etterkant burde jeg jo investert mer, sier hun lattermildt. – Du slår meg ikke som den stereotypiske Bitcoin-investoren? – Bitcoin er for alle. Det er nok mange som tenker på unge menn. Jeg tør å påstå at av alle de menneskene over hele verden som i stor og liten grad investerer i bitcoin, finner vi alle slags mennesker i alle aldersgrupper. – Hva sier vennene dine, da? – Nei, de ler litt av meg når jeg setter i gang å snakke om dette her. For Styrmoe, som beskriver seg selv som en teknologi-nerd, er det den underliggende teknologien til hun synes er interessant. Det var det som fikk henne til å investere i første omgang. – At det skulle vise seg å bli den beste investeringen jeg har gjort i mitt liv, er en bra bonus, sier hun.  Styrmoe kjøpte Bitcoin for 200.000 kroner i 2017. Da lå prisen rundt 2.000 dollar. Hun har kjøpt seg videre opp, men har aldri realisert noe gevinst. – Bitcoin er mer enn en digital mynt som går opp og ned i pris. Jeg ser på Bitcoin som en monetær infrastruktur som vi bare har sett starten på. Jeg tror den har potensialet til å bli verdens nye reservevaluta, sier hun. Styrmoe ønsker ikke å gå offentlig ut med hvor mye hun har tjent på bitcoin-investeringene, men det er snakk om «millioner av kroner» i fortjeneste. Dine Penger har sett dokumentasjon. – Vi er sikret økonomisk og mer til, sier hun om seg og mannen. K33 er et kryptomeglerhus som tilbyr blant annet handel av kryptovaluta, oppbevaring av kryptovaluta, kryptohegdefond og kryptoanalyser. Chief Operating Officer i K33, Bendik Norheim Schei forteller at prisveksten til bitcoin er drevet av at «Wall Street har entret bitcoin», med verdens største fondsforvalter Blackrock i front. Prisen har blitt drevet opp av forventningen om at en bitcoin spot ETF skulle bli godkjent. Dette skjedde rett over nyttår, og pengene som deretter har blitt dyttet inn i disse nye bitcoin-ETFene har vært over all forventning, mener han. – Det har vist seg ekstremt kraftfullt at et av verdens største finansforetak har gitt bitcoin et kvalitetsstempel. Det er de store pengene som har løftet bitcoin de siste månedene, men spesielt nå den siste uken har også småsparerne kommet tilbake, forteller han. Det er ikke bare Bitcoin som har steget i pris de siste seks månedene. Ethereum har steget 110 prosent. Solana har steget 550 prosent, men er fortsatt halvparten av tidligere toppnivåer. – Hvordan har prisveksten vært denne gangen i forhold til andre bullruns? – Vi har tidligere sett at det virkelig tar av etter at bitcoin går forbi toppene fra forrige bullrun. Det nærmer vi oss nå. Jeg har vært usikker på om vi får et likt bullrun som tidligere nå som mye av pengene kommer fra et proffere segment og inn i ETFer, men det lille vi har sett denne månedene peker på at vi nok fort får lignende eufori som tidligere med noen vanvittige prisstigninger for mindre kryptovalutaer, både seriøse, men også totalt useriøse prosjekter som bare er memes. – Men man skal virkelig passe seg, for jo lenger ned du går på listen jo mer kasinostemning blir det. Mye vil falle like fort og brutalt som det gikk opp. – Hva med resten av 2024? – Mye ligger til rette for en fantastisk kryptoår. Det har gått veldig fort opp mot tidligere toppnivåer, men kanskje litt for fort den siste tiden. Det lukter litt lokal topp av det vi ser akkurat nå. Så en berg og dalbane må man være klar for, så skal du ikke se bort fra at bitcoin beveger seg til nye høyder dette året. Det er først nå at småsparerne har våknet, sier Schei.  Ina Merete Styrmoe har aldri følt på noe press eller behov for å time markedet. Hun har investert på lang sikt. Denne gangen har hun derimot litt andre tanker. – Jeg tror prisen kommer til å stige mer fremover. Jeg tror vi bare har sett starten her i 2024. Men veksten er drevet av Wall Street-penger. Disse nye ETF-ene går så det griner og de vil støvsuge markedet for Bitcoin. Det er bra for prisen, men jeg er redd for at dette kan være litt uheldig på lang sikt. Styrmoe har i tankene å vurdere å selge litt i slutten av 2025. – Jeg har ingen planer om å selge nå. Vi trenger ikke pengene, og jeg tror det vil stige videre. Likevel er denne prisoppgangen vi har sett det siste året, drevet av at bitcoin har blitt tatt opp av «tradisjonell finans». Jeg vil ikke utelukke at jeg selger en liten slant mot slutten av året eller litt inn i 2025. Vi får se, sier hun.
Ina Merete Styrmoe investerte 200.000 kroner i Bitcoin i 2017, en investering som nå er verdt flere millioner kroner. Prisen på Bitcoin har økt med over 60% hittil i 2024 og ligger nå på historisk høyt nivå på om lag 650.000 kroner per Bitcoin.  Styrmoe tror Bitcoin har potensial til å bli verdens nye reservevaluta og har ingen planer om å realisere gevinsten ennå.  Investeringen i Bitcoin er drevet av at «Wall Street har entret Bitcoin», ifølge Bendik Norheim Schei fra K33, et kryptomeglerhus.  Noe av stigningen kan tilskrives forventningen om godkjenning av en Bitcoin spot ETF, som ble godkjent over nyttår.  Andre kryptovalutaer som Ethereum og Solana har også økt i pris de siste seks månedene.